b'\n_START_ARTICLE_\nAlytaus Adolfo Ramanausko-Vanago gimnazija\n_START_SECTION_\nIstorija\n_START_PARAGRAPH_\nMokykla \xc4\xafsteigta 1919 m. 1941 m. senajame mokyklos pastate, \xc4\xafkurta Mokytoj\xc5\xb3 seminarija, jos \xc4\xafk\xc5\xabr\xc4\x97jas yra Juozas Mi\xc4\x8diulis. Seminarijoje iki 1945 m. baland\xc5\xbeio m\xc4\x97n. dirbo A. Ramanauskas-Vanagas. Jis d\xc4\x97st\xc4\x97 lietuvi\xc5\xb3 kalb\xc4\x85 ir matematikos d\xc4\x97stymo metodik\xc4\x85, vadovavo fizinio lavinimo u\xc5\xbesi\xc4\x97mimams bei pedagoginei praktikai. 1949 m. rugs\xc4\x97jo 1 d. mokykla tapo vidurine (vienuolikamete) mokykla. 1969 m. \xc4\xafsteigtas mokyklos istorijos \xe2\x80\x93 kra\xc5\xa1totyros muziejus. 1994 m. gruod\xc5\xbeio 1 d. Alytaus 2-oji vidurin\xc4\x97 mokykla pavadinta Adolfo Ramanausko-Vanago vardu. 2010 m. bir\xc5\xbeelio 1 d. Adolfo Ramanausko-Vanago mokyklai buvo suteiktas gimnazijos statusas. Mokykloje i\xc5\xa1 viso moko 78 mokytojai, mokosi 1562 mokiniai.\n_START_SECTION_\nMuziejus\n_START_PARAGRAPH_\nGimnazijos muziejus \xc4\xafsteigtas 1969 m. Tai vienas seniausi\xc5\xb3 mokyklini\xc5\xb3 muziej\xc5\xb3. Muziejaus \xc4\xafk\xc5\xabr\xc4\x97jas \xe2\x80\x93 mokytojas Antanas Anu\xc5\xa1kevi\xc4\x8dius, kuris vadovavo muziejaus veiklai iki 2001 m. \xc5\xa0iuo metu muziejaus vadovas \xe2\x80\x93 gimnazijos neformaliojo \xc5\xa1vietimo mokytojas Vytautas Bigaila. Muziejus kaupia, saugo ir propaguoja Adolfo Ramanausko-Vanago gimnazijos, Mokytoj\xc5\xb3 seminarijos, pranc\xc5\xabz\xc5\xb3 eskadril\xc4\x97s \xe2\x80\x9eNormandija-Nemunas\xe2\x80\x9c, Dz\xc5\xabkijos kra\xc5\xa1to istorin\xc4\x99 med\xc5\xbeiag\xc4\x85, eksponatus._NEWLINE_Dalis muziejaus patalp\xc5\xb3 paskirta Adolfui Ramanauskui-Vanagui pagerbti. Tai vienas i\xc5\xa1 pagrindini\xc5\xb3 ir reik\xc5\xa1mingiausi\xc5\xb3 Lietuvos rezistencijos kovos vad\xc5\xb3. Jo vardu 1994 m. gruod\xc5\xbeio 1 d. pavadinta 2-oji vidurin\xc4\x97 mokykla. Muziejuje galima susipa\xc5\xbeinti su \xc5\xa1io partizano ir jo bendra\xc5\xbeygi\xc5\xb3 kovos momentais, partizan\xc5\xb3 buitimi, j\xc5\xb3 ginklais, kurie buvo rasti \xc4\xafvairiose vadaviet\xc4\x97se. \xc4\x8cia eksponuojami ir A. Ramanausko-Vanago apdovanojimai, kuriais jis buvo apdovanotas po mirties. Muziejuje yra ir A. Ramanausko-Vanago bronzinis biustas, kur\xc4\xaf suk\xc5\xabr\xc4\x97 Nacionalin\xc4\x97s premijos laureatas \xe2\x80\x93 skulptorius Stanislovas Kuzma._NEWLINE_Taip pat muziejaus sve\xc4\x8diai gali susipa\xc5\xbeinti su mokyklos istorija, kuri prasideda 1919 m. Eksponuojamos \xc4\xafvairi\xc5\xb3 laid\xc5\xb3 nuotraukos, pagerbiami \xc5\xbeymiausi moksleiviai, kurie karo ir pokario metais i\xc5\xa1sisklaid\xc4\x97 po vis\xc4\x85 pasaul\xc4\xaf. Muziejuje galima rasti buvusi\xc5\xb3 moksleivi\xc5\xb3 reik\xc5\xa1mingiausius darbus: knygas, straipsnius, muzikines kasetes. Supa\xc5\xbeindinama su mokyklos vadovais, j\xc5\xb3 koncepcijomis. Stenduose eksponuojamos \xc4\xafvairios mokyklinio gyvenimo akimirkos: sportinis gyvenimas, kra\xc5\xa1totyrinink\xc5\xb3 darbai ir i\xc5\xa1vykos, darbinis mokymas, \xc5\xa1oki\xc5\xb3 kolektyvo veikla ir kitos pramogin\xc4\x97s, \xc4\xafdomios gyvenimo detal\xc4\x97s. Ir \xc5\xa1iandien \xc5\xa1is darbas yra vykdomas \xe2\x80\x93 nuolat fiksuojamos nepakartojamos mokyklinio gyvenimo akimirkos._NEWLINE_Reik\xc5\xa1minga muziejaus ekspozicija \xe2\x80\x9eNormandija-Nemunas\xe2\x80\x9c. Joje sve\xc4\x8diams papasakojama visa istorija nuo pulko \xc4\xafsik\xc5\xabrimo 1942 m. iki 1945 m. pergalingos pabaigos. \xc4\x8cia pristatomi eskadril\xc4\x97s vadai, stovyklos, treniruo\xc4\x8di\xc5\xb3 ir m\xc5\xab\xc5\xa1i\xc5\xb3 momentai: garsusis Oriolo Kursko m\xc5\xab\xc5\xa1is, Lietuvos teritorijos vadavimas, Ryt\xc5\xb3 Pr\xc5\xabsijos operacijos. Pulko kov\xc5\xb3 veiksmai dienora\xc5\xa1tyje \xc4\xafra\xc5\xa1yti kaip ypatingos dienos. Stend\xc5\xb3 ekspozicijos vaizd\xc5\xbeiai nu\xc5\xa1vie\xc4\x8dia pulko pergales ir kov\xc5\xb3 rezultatus. Taip pat eksponuojami lak\xc5\xabn\xc5\xb3 meniniai sugeb\xc4\x97jimai, lai\xc5\xa1kai, draugyst\xc4\x97s vaizdeliai._NEWLINE_Svarbi mokyklos istorijos detal\xc4\x97 \xe2\x80\x93 Mokytoj\xc5\xb3 seminarija. Ji Alytuje, senajame mokyklos pastate, buvo \xc4\xafkurta 1941 m. Jos \xc4\xafk\xc5\xabr\xc4\x97jas yra Juozas Mi\xc4\x8diulis. Seminarijoje iki 1945 m. baland\xc5\xbeio m\xc4\x97n. dirbo A. Ramanauskas-Vanagas. Jis d\xc4\x97st\xc4\x97 lietuvi\xc5\xb3 kalbos ir matematikos d\xc4\x97stymo metodik\xc4\x85, vadovavo fizinio lavinimo u\xc5\xbesi\xc4\x97mimams bei pedagoginei praktikai._NEWLINE_Muziejuje daug \xc4\xafdomaus atrandama ap\xc5\xbei\xc5\xabrin\xc4\x97jant senuosius lietuvi\xc5\xa1kus buitinius eksponatus, kuriuos surinko \xc5\xa1ios mokyklos moksleiviai. Mokyklos muziejuje vyksta \xc4\xafvair\xc5\xabs renginiai, skirti ne tik dabartinei mokyklos bendruomenei. \xc4\x8cia m\xc4\x97gsta susirinkti mokykl\xc4\x85 jau seniai baig\xc4\x99 m\xc5\xabs\xc5\xb3 moksleiviai. 2002 m. gruod\xc5\xbeio m\xc4\x97n. muziejus gavo LR \xc5\xa0vietimo ministerijos pagyrimo ra\xc5\xa1t\xc4\x85 u\xc5\xbe atliktus darbus.'